b'\n_START_ARTICLE_\nKorintin kanava\n_START_SECTION_\nHistoria\n_START_PARAGRAPH_\nAjatus Korintin kannaksen halkaisevasta kanavasta syntyi jo antiikin aikana, kun Korintin asema it\xc3\xa4isen ja l\xc3\xa4ntisen V\xc3\xa4limeren alueella kasvoi 700-luvulta eaa. l\xc3\xa4htien. Korinttia hallinnut tyranni Periandros suunnitteli ensimm\xc3\xa4isen\xc3\xa4 kanavan rakentamista, mutta teht\xc3\xa4v\xc3\xa4 osoittautui h\xc3\xa4nelle liian suureksi. H\xc3\xa4n luopui yrityksest\xc3\xa4 mahdollisesti Delfoin oraakkelin kehotuksesta ja pel\xc3\xa4tess\xc3\xa4\xc3\xa4n jumalten vihaa. Sen sijaan rakennettiin Diolkos-nimell\xc3\xa4 tunnettu kivetty tie, jota pitkin rahti ja kevyemm\xc3\xa4t alukset pystyttiin kuljettamaan kannaksen halki. N\xc3\xa4in v\xc3\xa4ltettiin pitk\xc3\xa4 ja vaarallinen kiertomatka niemimaan etel\xc3\xa4osan Mal\xc3\xa9an niemen ymp\xc3\xa4ri._NEWLINE_My\xc3\xb6s Aleksanteri Suuri suunnitteli kanavan rakentamista 300-luvulla eaa. Demetrios Poliorketes p\xc3\xa4\xc3\xa4tti rakentaa kanavan vuonna 307 eaa., mutta luopui ajatuksesta egyptil\xc3\xa4isten insin\xc3\xb6\xc3\xb6rien varoitettua siit\xc3\xa4, ett\xc3\xa4 Korintinlahden ja Saroninlahden vedenpinnat ovat eri korkeudella. Roomalaisella ajalla rakentamista suunnittelivat ensin Julius Caesar vuonna 44 eaa. ja sitten keisari Caligula vuonna 37 jaa._NEWLINE_Vuonna 67 jaa. keisari Nero aloitti kanavan rakennusty\xc3\xb6t ja ilmoitti asiasta yleis\xc3\xb6lle itse kyseisen vuoden Isthmian kisoissa. Neron kerrotaan aloittaneen rakennusty\xc3\xb6t ly\xc3\xb6m\xc3\xa4ll\xc3\xa4 ensimm\xc3\xa4isen iskun kultaisella hakullaan ja kantamalla ensimm\xc3\xa4isen korillisen maata sel\xc3\xa4ss\xc3\xa4\xc3\xa4n, jonka j\xc3\xa4lkeen 6\xc2\xa0000 orjaa jatkoi ty\xc3\xb6t\xc3\xa4. Projektia kuvataan muun muassa Lukianoksen nimiin laitetussa satiirissa Nero. Ty\xc3\xb6t kuitenkin keskeytyiv\xc3\xa4t vain kolmen kuukauden p\xc3\xa4\xc3\xa4st\xc3\xa4 Neron kuoltua sek\xc3\xa4 muun muassa gallien hy\xc3\xb6kk\xc3\xa4ykseen. Kanavaa ehdittiin kaivaa 3,5 kilometrin pituudelta, l\xc3\xa4nnest\xc3\xa4 noin 2 kilometrin ja id\xc3\xa4st\xc3\xa4 noin 1,5 kilometrin verran, ja 40\xe2\x80\x9350 metrin leveydelt\xc3\xa4. Lis\xc3\xa4ksi my\xc3\xb6s reitin keskiosiin tehtiin useita kaivantoja, joista suurin oli 100 metri\xc3\xa4 pitk\xc3\xa4 ja 30 metri\xc3\xa4 syv\xc3\xa4. Maata siirrettiin tuolloin noin 500\xc2\xa0000 kuutiometri\xc3\xa4._NEWLINE_Seuraavia suunnitelmia kanavan kaivamiseksi oli Herodes Atticuksella 100-luvulla sek\xc3\xa4 j\xc3\xa4lleen bysanttilaisella ja venetsialaisvallan ajalla. Suunnitelmat kariutuivat kuitenkin aina suureen ty\xc3\xb6m\xc3\xa4\xc3\xa4r\xc3\xa4\xc3\xa4n. Diolkos pysyi k\xc3\xa4yt\xc3\xb6ss\xc3\xa4 ainakin 800-luvulle saakka._NEWLINE_Kanavan rakentaminen tuli uudelleen suunnitelmiin 1800-luvulla Kreikan itsen\xc3\xa4istytty\xc3\xa4. Kreikan hallitus aloitti projektin kanavan kaivamiseksi vuonna 1869. Urakka tuntui vihdoin mahdolliselta, sill\xc3\xa4 paljon suurempi Suezin kanava oli valmistunut samana vuonna. Rakentamisen aloitti ranskalainen rakennusyhti\xc3\xb6 vuonna 1882. Ty\xc3\xb6t k\xc3\xa4ynnistyiv\xc3\xa4t 23. huhtikuuta tuona vuonna, ja kuningas Yrj\xc3\xb6 I oli tuolloin itse paikalla. Kanava valmistui lopulta kreikkalaisen rakennusyhti\xc3\xb6n rakentamana vuonna 1893, ja se avattiin juhlallisesti 25. hein\xc3\xa4kuuta 1893._NEWLINE_Kanavassa on tapahtunut sen historian aikana useita maanvy\xc3\xb6rymi\xc3\xa4, mink\xc3\xa4 vuoksi se on ollut useita vuosia suljettuna. Vakavin sattui vuonna 1923, mink\xc3\xa4 j\xc3\xa4lkeen kanava oli suljettuna kaksi vuotta. Toisen maailmansodan aikaan vuonna 1944 per\xc3\xa4\xc3\xa4ntyv\xc3\xa4t saksalaiset tukkivat kanavan aiheuttamalla maanvy\xc3\xb6rymi\xc3\xa4 r\xc3\xa4j\xc3\xa4ytyksill\xc3\xa4 sek\xc3\xa4 upottamalla kanavaan muun muassa junanvaunuja. Tuolloin kanavan raivaaminen kesti viisi vuotta.\n_START_SECTION_\nMaantiede ja arkkitehtuuri\n_START_PARAGRAPH_\nKorintin kanava on louhittu kalkkikivikallioon kannaksen kapeimpaan kohtaan, ja sen pituus on 6,35 kilometri\xc3\xa4. Se kulkee kannaksen poikki viivasuorasti, ja sen l\xc3\xa4nsip\xc3\xa4\xc3\xa4 on Korintinlahdella K\xc3\xb3rinthoksen kaupungin Poseidon\xc3\xadan kaupunginosan pohjoispuolella ja it\xc3\xa4p\xc3\xa4\xc3\xa4 Saroninlahdella Isthm\xc3\xadan kyl\xc3\xa4n kohdalla. Kanava kulkee p\xc3\xa4\xc3\xa4osin Loutr\xc3\xa1ki-Perach\xc3\xb3ra-\xc3\x81gioi The\xc3\xb3doroin kunnan alueella sek\xc3\xa4 sen ja K\xc3\xb3rinthoksen kunnan rajalla. Kanavan leveys on yl\xc3\xa4osassa eli maanpinnan tasolla noin 24,6 metri\xc3\xa4 ja vedenpinnan tasolla noin 21,3 metri\xc3\xa4, ja sen sein\xc3\xa4mien korkeus on suurimmillaan noin 80 metri\xc3\xa4. N\xc3\xa4in se muodostaa syv\xc3\xa4n kuilun. Rakennettaessa poistettiin 12 miljoonaa kuutiometri\xc3\xa4 maata. Kanavassa on vett\xc3\xa4 noin 7,5\xe2\x80\x938 metrin syvyydelt\xc3\xa4. Veden virtauksen suunta kanavassa vaihtuu noin kuuden tunnin v\xc3\xa4lein. Vuorovesi aiheuttaa veden pinnan korkeuteen noin 60 cm muutoksen._NEWLINE_Kanava on poikkeuksellinen taidonn\xc3\xa4yte 1800-luvun lopun rakennusty\xc3\xb6ksi. Kapeudesta ja mataluudesta johtuen kanava on kuitenkin aivan liian ahdas modernille laivaliikenteelle. Kanavaa k\xc3\xa4ytt\xc3\xa4v\xc3\xa4tkin nykyisin l\xc3\xa4hinn\xc3\xa4 pienet rahtialukset sek\xc3\xa4 turistialukset, ja siit\xc3\xa4 on muodostunut suosittu turistin\xc3\xa4ht\xc3\xa4vyys. Kanavan yli kulkee silloilla Ateenasta Peloponnesokselle johtava moottoritie sek\xc3\xa4 rautatie. N\xc3\xa4iden lis\xc3\xa4ksi kanavan yli kulkee kolme muuta siltaa autoliikenteelle, vanha rautatiesilta sek\xc3\xa4 yksi jalankulkusilta. Kanavan it\xc3\xa4isen ja l\xc3\xa4ntisen suun yli johtavat ainutlaatuiset mekaaniset sillat, jotka eiv\xc3\xa4t tavallisten laskusiltojen tavoin tee tilaa laivoille nousemalla yl\xc3\xb6s vaan laskeutumalla kanavan pohjaan.\n_START_SECTION_\nMuuta\n_START_PARAGRAPH_\nAustralialainen Freestyle motocross-ajaja Robbie Maddison hypp\xc3\xa4si moottoripy\xc3\xb6r\xc3\xa4ll\xc3\xa4\xc3\xa4n Korintin kanavan yli huhtikuussa 2010. Maddison kiihdytti moottoripy\xc3\xb6r\xc3\xa4ns\xc3\xa4 ennen hyppy\xc3\xa4 yli 120 kilometrin tuntinopeuteen ja k\xc3\xa4vi hypyn aikana yli 90 metrin korkeudessa kanavan yl\xc3\xa4puolella._NEWLINE_Suurin kanavasta koskaan kulkenut laiva on 196 metri\xc3\xa4 pitk\xc3\xa4 ja 22,4 metri\xc3\xa4 leve\xc3\xa4 matkustaja-alus M/S Braemar. Alus hinattiin kanavan l\xc3\xa4pi lokakuussa 2019.'